google/wiki40b huggingface dataset:
Mont Chauve

Mont Chauve er en klippe, 33 moh., helt nordvest på Cap Margerie på halvøya Port-Martin i det franske kravområdet i Antarktis. Den ble kartlagt og navnsatt av en fransk antarktisekspedisjon i 1950. Navnet er beskrivende etter det nakne utseendet til åsen. «Chauve» er et fransk ord for skallet.
Kapsan

Administrativ inndeling

Fylket er delt inn i en ŭp (småby), fire rodongjagu (arbeiderdistrikt) og 20 ri (landsby).
Elbuntu

Elbuntu, tidligere kjent som Ebuntu, er en Live-CD Linux-distribusjon som er basert på Ubuntu. Det benytter Enlightenment som skrivebordsmiljø i stedet for Ubuntus brukergrensesnitt Unity.
Elbuntu er under bygging. Det innbefatter programmer som Openoffice.org, Evolution, Abiword, Gnumeric og Sylpheed Claws.
Norgesmesterskapet i skiskyting 2009

Norgesmesterskapet i skiskyting 2009 ble avholdt fra 2. til 5. april 2009 på Lillehammer.
Dave Evans

Etter AC/DC

Etter AC/DC gikk han over til Rabbit og overtok for den opprinnelige vokalisten Greg Douglas. Rabbit ga ut 6 singler og 2 album mellom 1975 og 1977. Våren 2012 opptrådte han som gjestevokalist i det norske bandet Barbed Wire på en AC/DC tribute miniturné. Turnéen ble innledet med en opptreden på Trondheim Rock.
Lorenzo Insigne

Landslaget

Han debuterte for det italienske landslaget den 11. september 2012 i en vennskapskamp mot Malta.
Han ble tatt ut i Italias EM-tropp til EM i Frankrike 2016.
James Callis

Tidlig liv og familie

Callis ble født i, og vokste opp i London. Hans foreldre eide en «bed-and-breakfast» der, like ved Sherlock Holmes-museumet. Callis er av jødisk avstamning. Han stammer fra immigranter fra Russland og Polen.
Callis har to søstre og bor i London. Han er gift med Neha, og de har to sønner sammen, Joshua og Sacha, som ble født i 2003 og 2005. Bortsett fra skuespill og regissering og skriving, lager Callis musikk og spiller piano og gitar.

Utdannelse

Han gikk på Harrow School i nordvestlige London.  I 1990, studerte han engelsk og engelsk litteratur ved University of York. På universitetet var han en ivrig skuespiller i student-teater, samt regi og skribent. Han deltok også noen ganger i oppsetninger som venner satte opp ved Cambridge University, inklusive en produksjon av Harold Pinters The Birthday Party. Han gikk ut med eksamen fra York i 1993.

Teater og film

Callis begynte så på London Academy of Music and Dramatic Art, der han gikk ut med eksamen i 1996, og det samme året fikk han "Jack Tinker"-prisen som Mest Lovende Nykommer for sin rolle i teaterstykket Old Wicked Songs, der han spilte sammen med Bob Hoskins.
Callis har vært med i forskjellige oppsetninger i West End-teater og fjernsyns-serier, samt noe arbeide for radio. Han har også regissert og skrevet noe. Han produserte bl.a filmen Beginner's Luck.
Callis første filmrolle var i filmen Bridget Jones's Diary, sammen med Renée Zellweger og Hugh Grant, sommeren 2000, og etter noen flere filmer og TV-roller gikk Callis tilbake til scenen i Soho i desember 2002.

Battlestar Galactica

I 2003 ble tv-serien fra 1970-tallet, Battlestar Galactica brakt tilbake til live, selv om det i første omgang var i form av en tre timer lang miniserie. Callis spilte rollen som «Dr. Gaius Baltar», en vitenskapsmann med nær kunnskap og samarbeide med Cylon-rasen. Miniserien ble etterhvert en pilot for den nye science fiction-serien Battlestar Galactica, som kom til å vare i fire sesonger med Callis i en hovedrolle. Battlestar Galactica ble filmet for det meste i Vancouver, Canada.
Eggesteinen

Eggesteinen er en runestein fra 1150-1350, som tidligere stod ved den gamle allfarveien over Eggemoen, på grensen mellom Hadeland og Ringerike. Steinen markerte også grensen mellom gårdene Egge i Haug sogn, Norderhov og Berger i Jevnaker kommune. I 1866 ble steinen utsatt for hærverk. Den ble reparert og forbundet med jernbånd og satt opp igjen, men ble igjen utsatt for hærverk i 1875. Da ble den flyttet til Universitetets Oldsaksamling. På Eggemoen står en kopi, som visstnok er plassert på eller nær det opprinnelige stedet.

Steinen

De fysiske målene på steinen er 40 cm på det bredeste, mellom 15 og 17 cm tykk og 149 cm høy.

Datering

Dateringen på steinen er satt til omtrent 1100 tallet.
Hodejegerne (underholdningsprogram)

Om serien

To kjendislag, som kaltes hodejegerne, skulle gjette yrkesbakgrunnen til seks ukjente personer, ved hjelp av forskjellige våpen og feller. Deltakerne, som skulle representere seks ulike yrker, var fra forskjellige deler av landet og ble plukket ut via for eksempel yrkesforbund. Hodejegerne fikk en ”mystisk” presentasjon av deltakerne, som de ellers bare fikk vite fornavnet på. Deretter skulle hodejegerne prøve og teste, forhøre og grille disse personene, for så å ende opp med en konklusjon om hvilket yrke de hadde.
Protonarthron

Utseende

Middelsstore trebukker, mønstret i brunt, svart og hvitt. Antennene er lengre enn kroppen. Pronotum er nærmest tønneformet uten pigger på sidene, litt bredere enn langt. Dekkvingene har nokså avrundede "skuldre".

Levevis

Som de fleste andre trebukker borer larvene i ved.

Utbredelse

Slekten er utbredt i Sentral-Afrika.
Oryctes latecavatus

Utseende

En stor (50-70 millimeter), avlang, halvmatt, brunsvart hornbille. Arten utmerker seg ved slank kroppsform, med en påfallende lang uthuling av pronotum hos hannen. Hannen har et kraftig, langt, krumt, litt båndformet horn på hodet, thorax er bredt uthulet foran, uthulingen dekker nesten hele oversiden av thorax. Hunnen har også et kort horn og en nærmest sirkelrund uthuling på thorax. Dekkvingene er ganske blanke.

Utbredelse

Arten er endemisk for São Tomé og Príncipe.
Sorø Akademi

Sorø Akademi i Sorø, Danmark er den eldste skolen i Danmark. Den er kjent for sin rolle både som senter for tidlig skandinavisk forkynnelse av kristendom og som lærested for mange kjente dansker og nordmenn. Ludvig Holberg gav sin formue for å gjenopprette akademiet i 1750 etter en brann, og de fem fagene som fikk egne lærestoler var da økonomi (første i Norden), historie, matematikk, jus og språk. Fra 1750 til 1780 var Sorø et arnested for samfunns- og systemkritisk tenking i Danmark-Norge. De sentrale lærerne Jens Schielderup Sneedorff og Andreas Schytte var sterkt påvirket av den tyske kameralismen. Schyttes flerbinds-verk Staternes indvortes Regiering ble et sentralt læreverk i både statsstyring og økonomisk politikk i Danmark-Norge.
Det var opprinnelig skolen for det danske aristokrati, men i dag er det et gymnas for kunnskap og religion som drives av en stiftelse. Store deler av Universitetet i Oslo er oppført for penger fra stiftelsen.

Historie

Betegnelsen Sorø Akademi har blitt benyttet som navn på flere forskjellige institusjoner knyttet til Sorø klosters tidligere bygninger.
Røttene til Sorø Akademi går tilbake til 1140 da erkebiskop Absalon etablerte Sorø klosterkirke for Cistercienserordenen av Sorø. 
Klosteret ble overtatt av kronen i forbindelse med reformasjonen i 1536. I 1586 opprettet Frederik II en oppdragelsesanstalt og skole for 30 adelige og 30 ikke-adelige gutter og lot også sine sønner motta undervisning på skolen.
I 1623 opprettet Christian IV Sorø Akademi som et akademi for unge adelsmenn. Akademiet fungerte som en slags overbygning til skolen og var ment som en høyere utdanningsanstalt slik at adelen ikke trengte å reise til utlandet. Dette akademiet stengte i 1665 og i 1737 ble også skolen nedlagt.
Akademiet ble etablert igjen under Frederik V i 1747, men i 1798 stengte også dette. I 1826 ble det tredje Sorø Akademi opprettet og i en periode ble Sorø et kultursentrum i den danske gullalder. Blant personer som assosieres med Sorø Akademi i denne perioden er N.F.S. Grundtvig, Bertel Thorvaldsen, forfatteren H.C. Andersen og salmedikteren Bernhard Severin Ingemann som var ansatt ved akademiet. Fra en senere periode malerne Frederik Vermehren og Christen Dalsgaard.

Bygninger – utvalg

Hovedbygningen på Sorø Akademi er fra 1826 og er tegnet av Peder Malling. På hver side av hovedbygningen ligger de gamle professorboligene som ble tegnet av Laurids de Thurah og oppført i 1743. Den ene er kjent som Ingemanns hus, den andre Molbechs hus.
Klosterporten er en bygning fra ca. 1200 og er Danmarks eldste bebodde hus.I sidebygningen er et rom som kalles Saxos celle, men man kjenner ikke til Saxos eventuelle tilknytning til Sorø.
Bibliotekets eldste deler stammer fra Christian IVs tid, men bygningens nåværende utseende er fra 1861. Bygningen inneholder biblioteket og en boksamling på mer enn 80 000 bind. En stor del av boksamlingen utgjøres av Holbergsamlingen.

Betydningen for Norge

Blant de nordmenn som gikk på Sorø Akademi var Ole Vig. Skolen spilte en viktig rolle for folkeopplysningen i Norge og var forløperen til folkehøgskolebevegelsen i Norge.
Tilfluktsrom

Et tilfluktsrom er et undergrunnskompleks, gjerne beskyttet av armerte vegger eller av tykt fjell, som skal kunne beskytte sivile under krigshandlinger, spesielt under bombeangrep. Moderne tilfluktsrom er gjerne utstyrt med filtere og skjerming som også bekytter mot atomvåpen. Det oppbevares gjerne mat og vann, medisiner og annet som trengs for at man skal kunne holde seg i dekning så lenge faren består.
I krigstid har det også vært vanlig å ta i bruk andre egnede steder som provisoriske tilfluktsrom. Det gjelder særlig plattformene i tunnelbaner og vanlige kjellere. Militære tilfluktsrom kalles gjerne bunkere.

Norge

I Norge er det omtrent 25 000 tilfluktsrom, med plass til cirka 2,5 millioner mennesker. Av disse finnes det både offentlige og private tilfluktsrom. Direktoratet for samfunnssikkerhet og beredskap, herunder Sivilforsvaret, har ansvaret for tilsyn med både offentlige og private tilfluktsrom. Den første Forskrift om tilfluktsrom kom i 1948, og det har siden kommet flere oppdaterte utgaver av denne forskriften. Som følge av at rommene er bygd under ulike utgaver av forskriften varierer standarden på rommene. Stortinget har bestemt at eksisterende tilfluktsrom skal opprettholdes.
I fredstid kan tilfluktsrom benyttes til ethvert formål under forutsetningen at «rommets beskyttende evne ikke reduseres og at det kan klargjøres i løpet av 72 timer».
I Norge er det mange eksempler på at tilfluktsrom i fredstid blir leid eller lånt ut til skyteklubber, motorsykkelklubber, med mer. På denne måten holdes tilfluktsrommene i god stand gjennom regelmessig bruk med god ventilasjon og oppvarming slik at fukt og råte unngås.
NORDØK

NORDØK var en planlagt nordisk tollunion. Planen var å skape et nordisk fellesmarked som et alternativ til Det europeiske fellesskap (EF/Den europeiske union). NORDØK ble lansert i 1968 av den danske statsministeren Hilmar Baunsgaard.
Planene havarerte fordi norske og danske politikere, som samtidig arbeidet for norsk og dansk deltakelse i EF, mente det ville være mulig å være medlem både av NORDØK og av EF, samtidig som dette synet gjorde samarbeidet vanskelig for Finland, som i utenrikspolitikken måtte ta hensyn til Sovjetunionen, og derfor holdt på en streng nøytralitetslinje i forhold til vestmaktene. 24. mars 1970 meldte den finske regjeringen at NORDØK-traktaten var ubrukelig ut i fra et finsk synspunkt.
NM i friidrett 1963

Norgesmesterskapet i friidrett 1963 bestod av flere arrangementer som i 1963 kåret norgesmestere i friidrettsøvelsene.
Hovedmesterskapet ble arrangert på Lerkendal stadion i Trondheim i perioden 16. til 18. august. 
Arrangører var SK Freidig og Trondheim & Omegn Friidrettskrets.
Kongepokalvinnere var Arne Hamarsland og Berit Tøien Berthelsen.
Se også NM i mangekamp 1963.
Kasper Idland

Andre verdenskrig

Idland tok underoffisersskole i Kristiansand og ble i 1937 sersjant.
Ved Tysklands angrep på Norge 9. april 1940 arbeidet Idland i Postverket. Han deltok i kampene i Dirdal. Idland forlot Norge ombord på MB «Drott» 17. september 1941 og ankom Peterhead 19. september. der han sluttet seg til de norske styrkene i Storbritannia. Han ble med i Kompani Linge og fikk oppdrag i det okkuperte Norge.
Idland deltok i 1943 i Vemork-aksjonen, men han hadde også oppdrag i Egersund. Gruppen han deltok i bestod av lederen Alf Aakre, Egersund, Kjell Endresen og Kasper Idland. Gruppen ble kalt for Vestige IV og de opererte fra begynnelsen av 1944 til frigjøringen i mai 1945.
Tjust

Tjust var et av de små folklandene i middelalderen, mange av landene kom senere til å bli landskapet Småland. 
I middelalderen var det delt i to herreder, Norra Tjusts härad og Södra Tjusts härad. Men som oftest var begge herredene forent i et tinglag med tingsted i Gamleby.
Tjust eller Tjustbygden er idag nærmest synonymt med Västervik kommune men det historiske området omfattet også de sørlige delene i kommunene Åtvidaberg og Valdemarsvik samt Locknevi forsamling i Vimmerby kommune.

Navnet

Hvor navnet Tjust kommer fra er det ingen som med sikkerhet vet. En teori som virker sannsynlig er at det er synonymt med det fornskandinaviske ordet «thiod»; «folk» som i «Svithjod»; svearnas folk. Etymologiskt er det et ord som finnes i mange indoeuropeiske språk, som betyr «tysk». «Tysk» kan også herledes til «thiod» såsom også det italienske ordet for tysk, «tedesco». Tjust uttales med langt 'u'.

Geografi

Området er særpreget og skiller seg fra øvrige deler av  Smålandskysten. Landskapet domineres av et flertal langstrukne sprekker som strekker seg gjennom området og bilder lange havviker. I gamle dager dro folk sine båter over de smale landtungene mellom vikene. Disse snarveiene mellom vannene ble kallet ed. Ordet ed forekommer i flere av bygdens navn, som Hjorted, Östra Ed og Edsbruk. Mellom sprekkdalene ligger store skogområden med innslag av fjellknauser. Dette gjør at store deler av området er lite egnet til jordbruk.

Regional tilhørighet

Tjustbygden er er det området som ligger mest avskilt fra øvrige bygder i Småland og har tradisjonelt hatt minst like mye samrøre med Östergötland som med Småland. Dette gjelder også i modernere tid da sjøtransport har fått en alt mindre betydning i forhold til veitransport. Avstanden til Linköping er betydelig kortere en til de større smålandske byene Kalmar og Växjö. 
Et tydelig tegn på Tjusts langvarige orientering mot nord er bygdens særpregede dialekt. Dialekten er i lingvistisk mening ikke en småländsk dialekt, men mer en variant av den östgötske dialeketen.
Fallrep

Fallrep er en type gangvei som henger på langs med siden på en skute, og åpning i skansekledning eller rekke.
Den ligger vanligvis oppå dekk, blir lagt ned og svingt ut og ned slik at mannskap og besøkende kan gå fra kaien og opp på skipet. Gjennom en fallrepsport går man via en fallrepsrepos ned fallrepstrappen.
Den må ikke forveksles med en landgang, en landgang kan flyttes og henger/sitter ikke fast i skipet.
I overført betydning, i utsagnet «på fallrepet», menes «helt på slutten».
Tråstad

Tråstad er en bydel i Kongsvinger. Den ligger lengst sørøst i den delen av byen som ligger nord for Glomma. Bydelen er oppkalt etter to gårder, Nord- og Sør-Tråstad, som eide mye av det området som senere skulle bli starten på Kongsvinger by.
En av de viktigste veiene fra Sverige og inn mot Oslo krysset frem til midten av 1800-tallet elven Glomma ved fergestedet ved Tråstad. For å hindre svenskene i å krysse elven ble Tråstad skanse anlagt på stedet. Senere ble forsvaret styrket ved byggingen av Kongsvinger festning høyere opp på Tråstadberget. Brobygging har senere flyttet stedet der veien krysser Glomma vestover og vekk fra Tråstad.
Dagens Tråstad består av boligområder, Tråstad ungdomsskole og flere idrettsanlegg, hvorav Kongsvingerhallen og tennisanlegget er de mest dominerende.
Turów kullkraftverk

PGE Górnictwo i Energetyka Konwencjonalna S.A. Oddział Elektrownia Turów  er et kullkraftverk i kommunen Bogatynia i Polen, helt sørvest i landet ved grensen til Tyskland. Det har en installert produksjonskapasitet på 2160 MW fordelt på 9 turbiner à hernholdsvis 3 x 325 MW, 3 x 261 MW og 3 x 206 MW. Anlegget ble utbygd omkring 1962–1993. Brenselstypen er lignitt, og annet lav-bitumenøst kull. 
Utslippene av CO₂ er 13,0 millioner tonn årlig.
De totale CO₂-utslippene i 2008 var ca. 12 880 000 tonn.
Rodrigues

Naturgeografi

Rodrigues ligger 560 øst for Mauritius og er den østligste øya i Maskarenene. Øya er av vulkansk opprinnelse. Den ligger på Rodriguesryggen, en formasjon som strekker seg i retning øst-vest og som består av de 7–11 millioner år gammel lavabergartene basalt og trachytt. Selve øya består hovedsakelig av alkalisk basalt  som stammer fra utbrudd for rundt 1,5 millioner år siden.
Øya har en flate på 104 km². Høyeste punkt er Mont Limon på 398 meter. Et korallrev på 109 km² omgir øya.
Den opprinnelige skogen ble ødelagt og det meste av det opprinnelige plante og dyrelivet har forsvunnet som følge av menneskelig aktivitet. Før det kom mennesker til øya, levde det tretten landfuglarter der, alle bortsett fra én fantes bare på Rodrigues. To av artene har overlevd, rodriguesvever (Foudia flavicans) og rodriguessanger Acrocephalus rodericanus). Solitærfugl og riksearten Erythromachus leguati er blant de utdødde artene. Begge var flygeudyktige. Daggekkoarten Phelsuma gigas er også utdødd. To arter kjempeskilpadde  fantes på øya, begge tilhørende slekten Cylindraspis (Cylindraspis peltastes og Cylindraspis vosmaeri). Artene fantes til rundt 1800.
Billeslekten Cratopus har gjennomgått intens radiasjon på Maskarenene og Rodrigues har fem endemiske arter i slekten.

Befolkning

Ved folketellingen i 2011 hadde øya en folkemengde på 38 379. Beregnet folketall for 2015 var  42 058.
Hovedspråk er fransk-kreolsk. I regionforsamlingen benyttes engelsk og fransk.
De fleste innbyggerne er katolikker.

Politikk og administrasjon

Selvstyremyndighetene har hånd om indre anliggender på øya, mens sentralregjeringen har hånd om helse og utdanning, utenriks- og forsvarspolitikk.
Den folkevalgte regionforsamlingen består av 18 medlemmer. Forsamlingen vedtar lokale forskrifter på de områdene der Rodrigues har selvstyre. Den kan også ta initiativ til lover for øya som må vedtas i Mauritius' parlament. Forsamlingen velger blant sine medlemmer en regjering med en leder, kalt sjefkommissær, som må ha et flertall bak seg. Valgperioden er fem år.
Det er to politiske partier: Organisation du Peuple Rodriguais og Mouvement Rodriguais.

Økonomi

Hovednæringsveiene er landbruk, fiske og turisme.
Phlaeopsis

Utseende

Middelsstore, brune trebukker. Antennene er tynne og noe lengre enn kroppen. Oversiden er kraftig punktert. Pronotum har en tann langt bak på sidekanten og er ellers nærmest rektangulært. Dekkvingene er nokså jevnbrede.

Levevis

Larvene inne i små greiner og kvister.

Utbredelse

Slektten er utbredt på øyer i det vestlige Stillehavet: Salomonøyene, Fiji og Samoa.
Vincent Lambert

Saken

Saken begynte i 2014 med at Lamberts kone Rachel Lambert ba om å la han dø, noe som ble til en rettssak. Hun sa at ektemannen hennes hadde fortalt henne flere ganger at han ikke ønsket å bli holdt kunstig i live hvis en ulykke skulle skje, men at han aldri skrev det ned. Både seks av Lamberts åtte søsken og legene som behandlet ham var enige i å avslutte den livreddende behandlingen. Legene mente at han ikke hadde noe form for bevissthet og brukte det som begrunnelse i saken. De mente også at helsetilstanden hans ikke ville bedre seg og prøvde å kjempe for å avslutte behandlingen fem ganger. Både foreldrene til Lambert; Vivianne og Pierre Lambert, i tillegg til to av de andre søskene var uenige i forslaget. Foreldrene hans var i tillegg troende katolikker.
Foreldrene publiserte en video av Lambert for å vise offentligheten at han reagerte på stemmer, kunne smile og gråte for å bevise at han hadde bevissthet og derfor burde få lov til å fortsette å leve, noe legene mente var misvisende og at det var mulig å reagere uten bevissthet. Foreldrene ønsket også hjelp fra den Europeiske menneskerettighetsdomstolen, men i 2015 bestemte et panel med dommere i Strasbourg at å avslutte den livsnødvendige behandlingen ikke strider mot de europeiske menneskerettighetslovene.

Avgjørelsen

28. juni 2019 vedtok retten at sondenæringen skulle avsluttes. Lambert døde den 11. juli 2019 på sykehuset i Reims 42 år gammel etter å ha blitt holdt kunstig i live i nesten mer enn 10 år. Det tok totalt ni dager fra behandlingen ble avsluttet til han døde. Både det katolske bispedømmet og paven uttalte seg senere at avgjørelsen ikke var riktig hvor de mente at all liv burde beskyttes. Organisasjonen Live Action var også uenig i avgjørelsen.
Rhabdotis

Beskrivelse

Middelsstore, noe brede, blanke, mer eller mindre grønnlige gullbasser. De er ikke metallisk fargede, men med grunnfarger fra gressgrønn til olivengrønn, med mer eller mindre utbredte hvite tegninger.

Utbredelse

Slekten er utbredt i Afrika.
Ardabil (provins)

Geografi

Ardabil ligger nordvest i Iran ved grensen til Aserbajdsjan og Kaspihavet. Maksimumstemperaturen om sommeren er om lag 35 grader, og kan om vinteren falle til −25.
I Ardabil ligger Sabalan, landets tredje høyeste fjell, 4 811 moh.
Sea skimming

Sea skimming er en teknikk som mange sjømålsmissiler, slik som BrahMos, Exocet og Harpoon, bruker for å unngå å bli oppdaget av radar eller infrarøde sensorer på vei mot målet.

Virkemåte

Ved å fly så lavt som praktisk mulig, som i de fleste tilfeller betyr under 50 meter og ofte rundt fem meter, gjør man det svært vanskelig for fiendtlige skip å oppdage missiler som benytter seg av sea skimming. Et krigsskip som er under angrep kan først oppdage missiler som benytter seg av sea skimming-teknikken når de er i horisonten (ca. 28−46 km fra skipet), noe som gir skipet 25−60 sekunder å reagere på.

Fordeler

Ved å fly lavt over havoverflaten reduserer missilet avstanden målet kan oppdage missilet fra - det er ofte snakk om en betydelig reduksjon av denne avstanden sammenlignet med et missil som ikke benytter sea skimming. Ved å fly i lavere høyde er det mulig for missilet å forbli under målets radarhorisont i lengre tid og gjør missilet vanskeligere å bli oppdaget på grunn av naturlig bakgrunnsstøy fra havet og lignende effekter. Et vellykket sea skimming-oppdrag avhenger i virkeligheten av missilets radar- og infrarøde signatur samt målets evne til å fange opp trusler på sine sensorer. Sea skimming kan korte ned tiden det tar for målet å oppdage missilet og engasjere det med flere sekunder eller til og med minutter. Målet vil dermed få mindre tid å reagere på, og det betyr at skipets forsvarssystemer ikke vil ha tilstrekkelig reaksjonstid til å kunne engasjere missilet før det er for sent. Dette forholdet gjør at missiler med sea skimming er noe vanskeligere å forsvare seg mot enn konvensjonelle missiler. Sea skimming kan også bety en lengre rekkevidde siden man kan utnytte den såkalte bakkeeffekten.

Ulemper

Ved bruk av sea skimming er det en viss risiko for at missilet faller i sjøen på grunn av forhold som for eksempel værforhold, monsterbølger eller programvarefeil. Bruk av sea skimming forhindrer dessuten missilet i å benytte seg av sin egen radar til å oppdage og låse seg fast på mål, fordi mange av prinsippene for å fly lavt og unngå fiendens radarsystemer også gjelder den andre veien. I tillegg krever sea skimming også større regnekraft for å holde missilet i en så lav høyde over havet som mulig, hvilket øker prisen på missiler som kan bruke denne teknikken.

I bruk

Det franskproduserte Exocet-missilet ble brukt av Argentina i Falklandskrigen (blant annet ved senkingen av HMS «Sheffield») og da Irak (ved et uhell) engasjerte den amerikanske fregatten «Stark» i Persiabukten under Iran-Irak-krigen. De argentinske pilotene som angrep HMS «Sheffield» benyttet seg av sea skimming med sine Super Étendard jagerbombere, og pilotene steg opp bare for et kort øyeblikk for å bekrefte målets posisjon med deres radarer før de igjen gikk ned under radarhorisonten og avfyrte sine missiler.
ConnochaetOS

ConnochaetOS, tidligere DeLi Linux, er en lettvekts Linuxdistribusjon fra Tyskland som er basert på Slackware. Plattformene er i486 og i686, og distribusjonen bruker vindusbehandleren IceWM.
ConnochaetOS består utelukkende av fri og åpen programvare og fjerner all proprietær programvare fra sin kildekode, inkludert Linuxkjernen. Hvis mulig blir det sørget for frie programvare-alternativer. ConnochaetOS er bakoverkompatibel med Slackware og Salix OS.
Versjon 0.3 ble lansert 10. juli 2003. Versjon 14.2 ble lansert 26. august 2016.